Á mvús é mam má, ai míḿbɔán mí fulu m̀baalán mətǐŋ nyī, ńdɔ Senakérib, ǹkúkúmá yā Asiría, a ngázu kwí Yúda ekúkua, a mǎn lóŋ mīǹkán ósū miǹgungúl bə́tísɔn, a və́ ábénde naa bə́ man myá búg mim̀fim. 2Á yén, Ezékias a ngáyén Senakérib, ai ńsūán á ngāsuan nə́ a zu lúman ai Yērúzalɛm, 3ńdɔ a ngayíli ai bədzóē bóé ai miǹgungúl mí bod míé nə̄ a dib zěn məndím yā bítam bí ngábə́ ḿfág yā tísɔn á yād. Ńdɔ̄ bə́ ngávɔ́lī nyé 4abuí bod a mān fɔ̄ɔ̄ tógan, bə́ ngadib bítam bísə ai átotóŋ ásə̄ á siigi á ńnam bɔ́ nâ: “Ású dzé miǹkúkúmá yā Asiría myáyi sɔ́ kɔ́b ábuí mə̄ndím ?” 5Ńdɔ Ezékias a ngádúgan tóm nyɔ́l a mǎn lōŋ ḿfim ósə̄ yā ó ngábugi, a mǎn tə́lē miǹkum étēde á yób, ǎ ngalóŋ ǹkum m̀fə́ ḿfág yǎ á ńsəŋ, ńdɔ a ngáyə́m Milo ngul á tísɔn Dávid, ǎ ngakǒm fə mim̀byán bílâ ai biběn abuí abuí. 6Ńdɔ a ngátəlé ayɔŋ bədzóe ósū, a mǎn bɔ tógan fǔfulu ábə nyémēn babi ai ḿbɛ̄ óngóla yā tísɔn, ǎ ngawónō bɔ́ ai ńkɔ́bɔ̄ ví nâ: “Tómán nyɔ́l, mǐ bɔ̌ fə miǹkánga ! 7Mǐ bə́ mbáda ngə́ á nyaŋaban ású ńkúkúmá yā Asiría ai ńkunda ósə̄ ó nə́ ai nyé vī, amú é mod ǎ daŋ ngul a nə ai bíā, a lodo nyé: 8nyé á bələ́ hə ngul mod, hədá bía bǐ bə̄lə́ Ńtondôbə Zambá wāān, yǎ ā ka bíā, a lúmuŋǎn fə bitá byáán.” Ńdɔ bod bə́ ngánɔŋ ngul á ńnə̄m ai bibúg bí Ezékias ǹkúkúmá yā Yúda. 9Á mvús hála, ńdɔ Senakérib, ǹkúkúmá yā Asiría, hála a dili yā Lakish ai miǹsámbá bəzimbi míé mísə, a ngálóm bəbɔ bísíé bóé á Yērúzalɛm ábə Ezékias, ǹkúkúmá yā Yúda ai ábə é bod bə́sə̄ yā Yúda bə́ ngábə́ tɔá á Yērúzalɛm, nə́ bə́ kad bɔ́ nâ: